New York se pokušava vratiti normalnom životu (16/9/01) - 2001-09-16
Najlakše ćemo pokazati da smo jaki i da nas teroristi ne mogu zastrašiti tako da se ne ponašamo kao da nas je strah - gradonačelnik Rud
Za spasilačke ekipe u New Yorku, nedjelja je još jedan dugi dan raščišćavanja ruševina Svjetskog trgovinskog centra. Do sada su izvučeni ostaci 180 žrtava, a prema najnovijim podacima, kao nestalo vodi se više od pet tisuća osoba. Spasilačke ekipe vođene su nadom da će ipak pronaći preživjele pod ruševinama. Sinoć se proširila vijest da se ispod gomile čelika i betona začulo kucanje, ali njujorški gradonačelnik Rudolph Giuliani je izjavio da se ta vijest pokazala netočnom. Već nekoliko dana nije pronađena niti jedna preživjela osoba. Ipak, gradonačelnik Giuliani je kazao da su spasilačke ekipe odlučne nastaviti sa svojim naporima. "U svakom slučaju, nastavit ćemo tragati za žrtvama, iako shvaćamo da su gubici ogromni" - rekao je prvi čovjek New Yorka. Među onima koji su proveli duge sate na ruševinama je i njujorški vatrogasac, koji kaže da sa svojom ekipom namjerava još dugo ostati na poslu. "Ovi ljudi rade bez predaha. Ne radi se o novcu, već o volji. Nastavit ćemo s radom, sve dok ne budemo gotovi." Grad se, inače, pokušava vratiti normalnom životu. Crkve su danas bile pune, a mnogi Njujorčani, koji rade u financijskoj četvrti, u blizini bivšeg Svjetskog trgovinskog centra, pripremaju se za sutrašnji povratak na posao. Gradske vlasti i dužnosnici savezne države New York također govore o mogućnosti izgradnje nove zgrade na mjestu srušenih tornjeva-blizanaca. Evo što je o tome kazao senator iz New Yorka Charles Shumer. "Mislim da oni koji su poginuli ne bi željeli da ovo mjesto ostane prazno. Naravno, vodit će se brojne diskusije, no vjerujem da će se Njujorčani, iako su poznati kao ljudi s različitim i čvrstim stavovima, ipak složiti oko najboljeg rješenja. Osobno mislim da bismo trebali izgraditi nešto grandiozno." Gradonačelnik Giuliani je rekao da su nedavni događaji ujedinili grad kao nikada ranije, te je pozvao Njujorčane da se vrate uobičajenom životu. "Najlakše možemo pokazati kako smo jaki i kako nas teroristi ne mogu zastrašiti tako da se ne ponašamo kao da nas je strah. Bavite se svakodnevnim stvarima. Ukoliko nedjeljom idete u crkvu, idite u crkvu. Ukoliko obično idete u park i igrate se s djecom, učinite to i danas." Gradonačelnik Giuliani je također najavio da je za sljedeću nedjelju planirana masovna sveta misa u spomen žrtvama.